Guidar_2/REV.8.txt

1:Adan botol ahok tampoŋ ma buhuloni, təki a disiŋ pak agəɗək sləɓəkə hagap reta na ler.
2:Nulek maslayɗe buhul ziw ziw aba Maŋgəlva, yaŋ məpsit gozloreɗ buhul.
3:Yaŋ maslay maɓɓan ade ziw gu'o də təki nawtaw wəla zəga sən Maŋgəlva, makasli na meleŋge taya van kãwwa. Məpsəni tursan diiɗa də sapan gən də wəzuli net ɗii na Maŋgəlva dətəlsən gən Maŋgəlva, aka təki məs məɗɗan də meleŋge nawtaw wəla zəga sən Maŋgəlva aba mazaŋga na məlĩ asani.
4:Enene na tursan sap də wəzuli net ɗii na Maŋgəlva məs dədawzla ambatək aba Maŋgəlva.
5:Yaŋ maslay agəm makasliya, aknahək də offo natəki nawtaw wəla zəga naka, agba'ək aka dəlva. Yaŋ awiɗ də wəhay va buna gəm dələv pak aɓələk sawɓa.
6:Maslayɗe buhul məs də gozloro buhul avet nek azaɓanənək zit vi koffeti.
7:An dabəŋ affonək gozloro nani. Yaŋ ɓeɓɓrezleɗ məsapet də offo gəm mbeli məsgeti aka dəlva. Təkzləm dələv zlaŋgat taka azləka, daga kevile mədəkan pak azləka.
8:Yaŋ maslay ma sula'ən affon gozloro nani, yaŋ gərəm metiŋgin agil gənək offo, abətək aret iŋkile a pe'e metiŋgini. Zlaŋgay pe'e məs dəmbər zlaŋgataka akpaŋgək mbeli.
9:Təkzləm zlaŋgataka na zəgeɗ məs məzəmiɗit maderet na pe'e pak amtaŋka dit bəlayɗe meɓɓet zlaŋgataka bo aryaŋka.
10:Yaŋ maslay ma hoko'it affon gozloro nani. Yaŋ ngərzla metiŋgin apət sə disiŋ va offo yaŋ abət aket məlpeŋge təkzləm ma hoko'ən zlaŋgataka aret iŋkile a məlpa dit məzimaŋ.
11:Iya na ngərzla nan na tattraha, iŋkile təkzləm ma hoko'ən zlaŋgataka akpaŋgaŋgək tattrahɗe, ɗii diiɗa məs də saaŋ iŋkile net pak amtaŋka vi tattrah net iŋkile neti.
12:Yaŋ maslay ma poɗo'it affon gozloro nani, yaŋ təkzləm zlaŋgataka ma hoko'ən na paya mərgani gəm ana təla pak vaska də təkzləm ma hoko'ən net ngərzleɗ pakə pay adawzla ɓa zigeɗ meɓɓet bo adawkasakaŋ ɓa, hagap reta nasɓəta də reta na dəfɗa.
13:Nəziyək harawa, yaŋ nəpprəm ɓaɓəlma zalha daw veŋ a disiŋ faraɗa yaŋ adawnah də wəlan dayadaya na: Miyaŋ di haya! Miyaŋ di haya! Aŋ miyaŋ vaŋkəŋ aket ɗii naka dəlvəŋ di, vi zəga məs dəpələ dit maslayɗe hoku məs dədaŋglaŋ wəffon gozloro neti.